L'Ajuntament de Bétera instal·la tablets en els vehicles de la Policia Local
21 de febrer de 2022

Més recursos per a la Policia Local de Bétera. Des de hui la Policia Local del municipi compta amb 6 tablets que s'han instal·lat en els diversos vehicles del parc mòbil per a millorar el servei de seguretat ciutadana.

“Treballem per a dotar als nostres efectius de les millors eines que faciliten el seu treball i permeten als veïns i veïnes estar més segurs. Si agilitem les labors, els nostres agents tenen més temps per a atendre la ciutadania”, ha explicat l'Alcaldessa de Bétera, Elia Verdevío.

Es tracta d'uns dispositius digitals i tàctils que, amb un sistema informàtic específic connectat a la xarxa, permeten als agents locals consultar en temps real qualsevol tipus de dada i informació que necessiten sense necessitat de telefonar a la Central.

D'aquesta manera, la Policia Local de Bétera dona una resposta més ràpida, optimitza els desplaçaments i les telefonades a la central i és més efectiva davant trucades d'emergència.

“Amb aquesta instal·lació fem un pas més en la implantació de nous recursos que suposen un avanç qualitatiu per als nostres agents”, ha puntualitzat el regidor de Seguretat Ciutadana, Julio Inés.

Bétera és un municipi amb una gran extensió geogràfica que compte, de llarg a llarg del terme, amb grans espais agrícoles que atendre. Ara els agents locals poden desenvolupar un treball més àgil i eficient gràcies a la dotació que ha fet el Consistori a través de la regidoria de Seguretat Ciutadana.

Sistema informàtic de precisió

Aquestes tablets estan dotades amb un modern programari que connecta, atenent sempre la Llei de Protecció de Dades, amb bases de dades de persones i vehicles que els permet fer un treball més eficaç i eficient en el temps.

Al seu torn, en cada cotxe patrulla s'ha instal·lat una xicoteta impressora que permet als agents realitzar propostes de sancions in situ que s'informatitzen en temps real.

“Eliminem la redacció a mà de les propostes de sanció que a més d'implicar un cert temps hi ha vegades que, donat el sistema de fulles i l'escriptura, no són llegibles i/o comprensibles per al ciutadà”, ha ressenyat el regidor de Seguretat Ciutadana, qui a més ha afirmat “amb recursos com aquests estalviem en treball i augmentem la productivitat de la nostra Policia que disposa de més temps per a atendre altres serveis a la ciutadania”.

Amb la incorporació d'aquestes tablets l'Ajuntament de Bétera continua treballant en el seu objectiu d'actualitzar i modernitzar les eines de treball de la Policia Local perquè augmente la productivitat en el seu treball diari i oferir un millor servei de seguretat ciutadana als beterans i beteranes.